שום פראבנים, מלחים או רכיבים כימיים מפוקפקים לא מצאו את דרכם אל שיין רוז, סרום השיער החדש מבית המותג האיטלקי פיליפ מרטינ'ס. נהפוך הוא, מדובר בתמצית של אלמנטים אורגניים כגון שמן זית, חוחובה, פסיפלורה ורוזמרין שמזינים את הקרקפת ומסוגלים להבריא שיער שניזוק, אפילו במקרים של שיקום מטיפולים כימותרפיים, שלא נדע.
המסכה החדשה של AHAVA מיועדת לעור פנים הסובל מזיהום אורבני, כלומר פיח אוטובוסים, עשן סיגריות, שמש קופחת ותזונה של טייק אוויי זול. היא מביאה את נפלאות ים המלח היישר לחדר האמבטיה העירוני ועושה את העבודה במהירות שיא של שתי דקות. האמצעי: תרכובת בוץ ומינרלים שמצליחה לטהר, לרכך, לשכך ולרענן את העור.
שילוב מנצח של חומצה היאלורונית, חומצה יסמונית ותמצית עץ אשור מככבים בקרם הלחות השאפתני המתכנה Super Multi Corrective. הקרם ניחן במרקם רך וקליל ובניחוח מנטה רענן, והוא אמור לשמש נדבך נוסף במאמצי הניקוי, התחזוקה והאנטי אייג'ינג ולחבור לאכילה נכונה, פעילות גופנית ושקט נפשי. כל זאת כדי להאט את קצב הבלאי האנושי.
לא שרה ג'סיקה פרקר, לא ג'ניפר אניסטון, גם לא אופרה ווינפרי ובטח שלא כוהנת הבריאות גווינת' פאלטרו מתכוונות לאפשר לזיהום האוויר ולפגעי הזמן להרוס להן את עור הפנים ואת היום – לכן גם הן כבר התמכרו ל־Daily Superfoliant. כקודמו בסדרה, גם הפילינג החדש והמשוכלל מבית דרמלוג'יקה מבוסס אורז, מטהר ומזין את העור. הפעם הוא עושה זאת ביתר עוצמה ובעזרתם של חלקיקי פחם סופחי לכלוך, חומצות שומן טבעיות, תמצית אצות וויטמינים.
סיסלי משיקים את סדרת רזינס טרופיקל שכוללת 3 מוצרים: ג'ל ניקוי, סרום מרוכז ותחליב לחות. הסדרה פותחה במיוחד לקהל צעיר של נשים וגברים הסובלים מעור שמן, שנוטה להיות מבריק עם נקבוביות פעורות ושמנוני. בקיץ הישראלי המהביל והמיוזע, המראה והתחושה על העור מחריפים את אי הנוחות – כידוע לכל תל אביבי מצוי. ג'ל הניקוי המטהר מסיר באופן מידי עודפי שומן ומשאיר עור נקי ורך, כך לדברי החברה. לתוצאות מיטביות ממליצים שם להשתמש בו במשך חודש שלם. ובנוסף – הג'ל אינו מכיל סבון ולא גורם לייבוש יתר של העור.